PINDSTRUP: De sidste fire år har Mads taget bussen fra hjembyen Pindstrup til Randers, hvor han har gået på HTX-uddannelsen på Tradium.

Tirsdag 20. juni klokken 14 kunne Mads endelig kalde sig student - og faktisk den første blinde student fra HTX i Danmark.

- Det gik, som jeg havde håbet og regnet med, siger Mads Hvid, der kom ud med et syvtal, som efter traditionens tro, skal skrives i huen.

Udenfor klasselokalet ventede - udover familien - en flok tidligere klassekammerater, som Mads startede sammen med i gymnasiet. Kammeraterne blev færdige sidste år, da Mads har brugt et ekstra år på at gennemføre den videregående uddannelse på grund af sit manglende syn.

De ventede på Mads med både blomster og gave og var klar til at fejre den nyudklækkede student, som selv regner med at tage et sabbatår efter en tiltrængt sommerferie.

Hos Instituttet for Blinde og Svagtsynede synes de, at det er lidt af en præstation og bekræfter, at Mads er den første danske blinde student fra HTX.

- Ud fra de data vi har til rådighed, er Mads den første blinde student, som vi kender til, der gennemfører en HTX uddannelse. Det er utrolig flot, og netop HTX-uddannelsen er speciel, da der er stor fokus på det naturvidenskabelige, hvilket er der, hvor blinde elever godt kan kommet til kort, fordi der er så mange tekniske ting i uddannelsen, siger Dorthe R. Nielsen, der er ungdoms- og studievejleder på Instituttet for Blinde og Svagsynede.

Vi er på avisen blevet gjort opmærksom på, at der angiveligt er en blind HTX-student, der dimitterede fra Svendborg Erhvervskole i 2014. Denne student er ikke registreret ved Instituttet for Blinde og Svagsynede.